Imtella' Novembru 2, 2021 - Aġġornata 2 Ta' Novembru, 2021 3:06pm Ħbieb ta' mara Taljana li allegatament inqatlet minn żewġha qed jiġbru l-fondi biex isibulha qabar ieħor għax ma jridux jaċċettaw li jinsabu midfunin flimkien. Kien f'Ottubru 2020 li Alessandra Perini, ta' 46 sena, iddaħħlet fi sptar kawża ta' daqqiet li allegatament ingħatat minn żewġha Davide Di Donna ta' 50 sena. Hija mietet fl-isptar kawża ta' dawn il-ġrieħi u żewġha ġie mixli bil-qtil tagħha. Qraba u ħbieb tagħha qalu li l-mara kienet vittma ta' vjolenza domestika għax kemm-il darba sawwatha. Xahrejn wara mewtha, jiġifieri f'Diċembru tal-istess sena, Di Donna nstab mejjet f'daru bl-awtopsja tikkonkludi li kkommetta suwiċidju. Ir-raġel indifen fl-istess qabar ma' martu fil-belt ta' Modena u mal-qabar twaħħal ritratt tagħhom jitbissmu. Madankollu ħbieb tal-mara qalu li ma setgħux jaċċettaw il-fatt li kienu midfunin flimkien meta kien hu li qatilha. Kien għalhekk li bdew jiġbru l-flus bit-tama li jsibu qabar ieħor fejn jidfnu lill-ħabiba tagħhom.